Gedagte vir die dag: Vergeef ons ons oortredingeFoto: invertedculture.net Toe dit met hom so sleg gaan, het hy die Here sy God om genade gesmeek, groot berou getoon voor die God van sy voorvaders, en gebid. Die Here was hom genadig en het sy smeekbede verhoor en hom laat terugkom na Jerusalem, na sy koningskap toe. Toe het Manasse geweet dat die Here God is. (2 Kronieke 33:12–13) As jy Mannase se sondige lewe bekyk, kan jy amper nie glo dat die Here hom vergewe het nie. Hy het die tempel onteer met afgodsbeelde, die volk in die verderf gelei met afgodsdiens, sy eie kinders as afgodsoffers ver­brand, waarsêery, goëlery en toordery beoefen en geeste opgeroep. Die Here het hom gestraf toe hy onnodig in ’n oorlog tussen die Babi­loniërs en die Assiriërs betrokke geraak het. Manassse is gevange geneem, hake is deur sy neus gesteek en hy is met bronskettings geboei. In hierdie el­lende het hy tot inkeer gekom, berou gekry en sy sondes voor God bely. Ná alles wat hy gedoen het, het God hom vergewe en hom as koning herstel. Daarna het hy die afgodsdiens in die land afgeskaf en die volk opdrag gegee om die Here te dien. God is genadig, Hy sal jou nie wegstuur as jy opreg berou betoon nie. Raak ontslae van alles wat jou in versoeking kan bring. Gaan en gooi jou speelgoed weg, soos Manasse sy afgode weggegooi het. Al is jou sonde hoe groot, jy kan ’n nuwe begin maak in Jesus. Deur sy Gees is jy nuutgebore. Jou lewe het sin, jy het die ou mens agtergelaat en kyk nou met hemelse ver­wagting na die toekoms. Here, hoeveel van ons moet in ’n sloot beland voor ons weer opkyk en die sterre sien? Ek bid vir almal wat desperaat na ’n uitweg soek, dat hulle u roepstem uit die hemel sal hoor. Vergewe ook my sondes. Ons sondig almal en daar is net een wat sonder sonde is, Jesus ons Verlosser. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital